Il-Kunsill żied sitt entitajiet mal-lista ta' dawk soġġetti għal miżuri restrittivi minħabba azzjonijiet li jdgħajfu jew jheddu l-integrità territorjali, is-sovranità u l-indipendenza tal-Ukrajna. Huma ġew elenkati minħabba l-involviment tagħhom fil-kostruzzjoni tal-pont ta' Kerch , li jgħaqqad lir-Russja mal-peniżola annessa illegalment tal-Krimea. Bl-azzjonijiet tagħhom huma appoġġaw il-konsolidazzjoni tal-kontroll tar-Russja fuq il-peniżola annessa illegalment tal-Krimea , u dan idgħajjef aktar l-integrità territorjali, is-sovranità u l-indipendenza tal-Ukrajna. Il-miżuri jikkonsistu minn iffriżar tal-assi, li jfisser li l-assi kollha fl-UE li jappartjenu għal dawn l-entitajiet huma ffriżati u l-persuni u l-entitajiet tal-UE ma jistgħux jagħmlu fondi disponibbli lilhom. Id-deċiżjoni ġġib l-għadd totali ta' entitajiet elenkati mill-UE għal 44. Barra minn hekk, l-UE imponiet projbizzjoni fuq vjaġġar u ffriżar tal-assi fuq 155 individwu taħt dan ir-reġim ta' sanzjonijiet. L-atti legali, inkluż l-ismijiet tal-persuni kkonċernati, huma disponibbli fil-Ġurnal Uffiċjali tal-UE tal-31 ta' Lulju 2018. Dawn ġew adottati mill-Kunsill permezz ta' proċedura bil-miktub. Miżuri oħra tal-UE fis-seħħ b'reazzjoni għall-kriżi fl-Ukrajna jinkludu: sanzjonijiet ekonomiċi kontra setturi speċifiċi tal-ekonomija Russa, attwalment fis-seħħ sal-31 ta' Jannar 2019; miżuri restrittivi b'reazzjoni għall-annessjoni illegali tal-Krimea u Sevastopol, limitati għat-territorju tal-Krimea u Sevastopol, attwalment fis-seħħ sat-23 ta' Ġunju 2019. Il-Ġurnal Uffiċjali tal-Unjoni Ewropea Ħarsa ġenerali lejn il-miżuri restrittivi tal-UE b'reazzjoni għall-kriżi fl-Ukrajna